
Abstract: This paper is trying to focuses a few aspects of the figure of the dis- 
ciple of Christ in the Gospel of saint Mark. Jesus Christ, from the beginning of 
his public activity had the intention to be accompanied by disciples. They fol- 
lowed the Saviour and were witnesses of his wonderful words and deeds. After 
they learned at the school of Jesus, they were sent to continue the work of 
spreading God's Kingdom and the Gospel. 

In what it concerns the illustrating of the theme, after some general elements, 
will be analyzed two texts from the Gospel : Mk 1:16-20 and Mk 3:13-19. These 
two fragments reflect an image of discipleship: the vocation, the conditions of 
the following and the mission. In conclusion, are suggested some theological reflec- 
tions and an actualization to the situation at this millennium beginning. Even 
for the present it is important to research to follow Jesus Christ as a disciple. 

Introducere 


Tema acestei lucrări este „Preotul, ucenicul credincios al lui Cristos”. 
Prezentarea se inspiră din Biblie, Cuvântul viu şi eficace al lui Dumnezeu. 
În acelaşi timp, tine cont de tema credinței, dat fiind că ea este lansată la 
încheierea anului credinței. De asemenea, se propune şi o actualizare la 
viața preotului, preotul fiind prin excelență discipol al Mântuitorului, iar 
viaţa sa fiind întemeiată pe credință. 

In ceea ce priveşte „desfăşurătorul”, acesta ar putea avea următoarea 
schemă. Într-o primă fază, vor fi analizate două texte evanghelice de unde 
se desprind câteva caracteristici ale discipolilor lui Cristos: chemarea şi 
misiunea. După analiza fiecărui text, vor fi enunțate unele aspecte teologico- 
spirituale şi se va încerca o actualizare: vor fi indicate doar unele piste, 
urmând ca fiecare să descopere noi aplicaţii şi transpuneri la viața personală. 

Punctul de plecare al prezentării ar putea fi chiar titlul: „Preotul, uce- 
nicul credincios al lui Cristos”. După cum se poate constata, subiectul este 
preotul. Dintre multiplele aspecte ale persoanei preotului, aici se va evi- 
dentia latura uceniciei: preotul este discipolul lui Cristos. 

1. Mc 1,16-20: CHEMAREA primilor ucenici 


Primul text se referá la dimensiunea chemárii, intrinsecá uceniciei. 
Multi exegeti au observat cá Marcu nu il poate concepe pe Isus fárá disci- 
poli!. De fapt, încă de la întâia sa apariţie publică, primul gest este să che- 
me câțiva ucenici. Aşa cum se va observa în continuare, e vorba despre 
două istorisiri ale chemării, descrise după aceeaşi schemă literară. 


1.1. Structura textului şi schema literară 


A. 5 Mergând de-a lungul mării Gali- | A. ? Trecând mai departe, i-a văzut 


leeii, pe lacob al lui Zebedeu şi pe 

i-a văzut pe Simon şi pe Andrei, Ioan, fratele său, 

fratele lui Simon, B. care stăteau şi ei în barcă pregă- 
B. care aruncau mrejele în mare. tind mrejele. 


Căci erau pescari. 
C. Le-a zis Isus: „Veniţi după mine | C. %şi, îndată, i-a chemat. 
» y 
şi vă voi face pescari de oameni”. 


P’ ! îndată, lăsând mrejele, P’. Iar ei, lăsând pe tatăl lor, Zebe- 
deu, împreună cu zilierii în barcă 
A’ l-au urmat. A’. au mers după el. 


Cele două istorisiri au aceeaşi schemă literară, cuprinzând 5 puncte. 

Mai întâi, Isus este descris în mişcare (e o caracteristică a Evangheliei 
după sfântul Marcu): „şi mergând de-a lungul mării”; „şi trecând puțin 
mai departe”. 

În al doilea, Isus este cel ce ia iniţiativa care se concretizează în a vedea: 
o privire pătrunzătoare, care reuşeşte să capteze esentialul, adică numele 
persoanei. Îi vede pe Simon şi pe Andrei (doi câte doi vor fi trimişi pentru 
a proclama evanghelia), pe Iacob şi pe Ioan. Se poate observa că persoana 
este văzută în lumea concretă în care se află, specificând legăturile de rude- 
nie (fratele lui... fiii lui...) şi condiţia socială: profesia de pescari şi munca. 

În al treilea rând, privirea devine chemare. Isus cheamă ca să fie urmat. 

Doar prima istorisire relatează cuvintele Invátátorului, în timp ce a 
doua le presupune. Chemarea constituie centrul textului, nu doar la nivel 
literar (compoziţie chiastică), ci şi la nivel de conţinut. 

Al patrulea element este constituit de răspunsul prompt al celor che- 
mati („euthys”), răspuns care se întrevede în acțiunea de a lăsa. Există aici 
un crescendo: primii doi lasă mrejele; apoi, următorii chemaţi îl lasă pe 
tatăl lor, barca şi zilierii. 


! Marcu este interesat si de sfera relaţiilor lui Isus (1,10-11) cu discipolii. 

A] cincilea şi ultimul element subliniază urmarea. Faptul de a lăsa nu 
este scop în sine, ci este o acțiune funcțională în vederea urmării: ucenicii 
lasă ceva pentru a-l urma pe Isus. 


1.2. Interpretarea textului? 
1.2.1.Mişcarea lui Isus 


Cele două istorisiri încep cu o remarcă referitoare la „trecerea lui Isus”: 
mergea de-a lungul mării’ (nu se spune la ce oră, la ce milă se afla; e o tre- 
cere simbolică, valabilă pentru orice timp şi spaţiu). În Evanghelia după 
sfântul Marcu, un lucru important de subliniat este mişcarea lui Isus. 
Aproape fiecare paragraf din primele două capitole începe cu un verb de 
mişcare: „a mers”, „a venit”, „a intrat”, „a părăsit” etc. Toate acestea comu- 
nică imaginea unui Isus pătruns de patos divin, în mişcare pe drumurile 
oamenilor. Marcu poate fi definit ca „evanghelia căii”: calea pe care o stră- 
bate Isus şi calea de unde îi cheamă pe cei ce vor să îl urmeze. Chiar expre- 
sia „urmează-mă!” sugerează imaginea Mântuitorului aflat în mişcare“. 

Pe fundal se află „marea”. Marcu nu o numeşte Marea Tiberiadei, ci 
Marea Galileii, fiind interesat de zona Galileea aflată în contrast cu Ieru- 
salimul. Ar putea fi o referință simbolică la Marea Roşie din care au fost 
salvati izraelitii; sau pot fi apele mării primordiale de la începuturile crea- 
tiei. Chemarea lui Isus ar fi astfel un nou exod şi o nouă creaţie. 

Relatarea continuă cu adnotarea „Isus a văzut”: privirea lui Isus îi alege 
(poate fi chiar un act creativ). Dumnezeu întotdeauna priveşte omul cu 
iubire şi respect. În Isus noi putem întâlni privirea divină, vedem cum ne 
priveşte Dumnezeu. A vedea cum mă priveşte Dumnezeu înseamnă a des- 
coperi esența profundă a propriei mele ființe, adică iubirea pe care Domnul 
mi-o arată. Un om se simte chemat când, în loc să fugă ca Adam care se 
credea gol şi judecat, vede cât de preţios este în ochii Domnului. Fericirea 
omului constă în a se lăsa pătruns de această privire. 

Mai apoi, Isus le adresează un imperativ: ,urmati-má!", nu îi salută, nu 
încearcă să îi convingă să fie ucenicii lui, nu le propune programe. Chema- 
rea adresată de Isus prin gest, privire şi cuvânt se referă la urmare. ,, Veniti 


2 Relatarea paralelă din Luca este diferită de cea din Marcu şi Matei. 

3 Isus pătrunde în viața concretă a oamenilor; intră şi devine tovarăş de călătorie. 

+ Cf. E. BesT, Disciples and Discipleship. Studies in the Gospel acccording to Mark, 
Edinburgh 1986. 

5 [sus începe viața publică in Galileea; tot de acolo vor începe misiunea lor şi apostolii, 
după Înviere. 

6 Se poate compara cu gestul unei mame care tânjeşte să îşi vadă copilul nou-născut ce 
îi va aparține pentru totdeauna. 

după mine" (lit. - în spatele meu): aşadar, chemare la a urma o persoană”, 
nu neapărat o cauză sau o doctrină. E vorba, până la urmă, despre o comu- 
niune de viață cu Cristos. 


1.2.2. Promisiunea „vă voi face pescari? de oameni” 


O atenţie deosebită merită făgăduinţa adresată primei perechi de frati: 
„vă voi face pescari de oameni”. Ce ar putea însemna o atare promisiune? 
Aceasta subliniază probabil referința la fosta meserie ca bază pentru un 
sens nou. Metafora era cunoscută şi la Qumran: păstori, mreje şi peşti sunt 
realități cu un sens oarecum negativ, referindu-se adesea la judecata escato- 
logică (peştii — nelegiuitii la judecată; mrejele — haosul şi moartea; pescarii 
- executorii judecății escatologice). Un sens negativ poate fi şi în Jer 16,16 
(un oracol de judecată, cu pescari şi vânători care vor duce la îndeplinire 
deportarea poporului), precum şi în Ez 29,4 (oameni prinşi, pescuiti). Totuşi, 
nu acesta pare să fie sensul metaforei utilizate de Isus. Dacă, pe de o parte, 
în continuitate cu fundalul biblico-iudaic, cuvântul putea să evoce un aspect 
de criză şi judecată, pe de altă parte, în conformitate cu evanghelia împă- 
rátiei (1,14-15), trebuia să indice darul mântuirii?. Astfel, în calitate de 
pescari de oameni, discipolii trebuie să adune membrii lui Israel (procla- 
mând Vestea cea Bună), iar după înviere, pe toti fiii lui Dumnezeu răspân- 
diti prin lume. 

Ce înseamnă „a fi pescar de oameni”?! Realizând o sinteză, a fi pescari 
înseamnă: a-i elibera pe oameni de forțele răului, a-i chema la convertire, 
la credință, a-i introduce în împărăție. Iar discipolii trebuie să învețe să 
devină pescari!! de oameni, mai ales mergând pe urmele lui Isus şi învă- 
tánd de la el. 


7 Şi în Vechiul Testament, poporul lui Isus era chemat să îl urmeze pe Yhwh, şi nu pe 
idoli, cf. Ex 13,21; Dt 1,36; aici trebuie să meargă în urma lui Isus, Dumnezeu venit printre 
oameni. 

5 Nu se poate spune cu precizie cum erau văzuți pescarii. După părerea unora, nu se 
bucurau de o faimă prea bună. Potrivit rabinului lehuda, ei erau oameni pioşi (circa 150 d.C.). 

? Un text de luat in considerare este Ez 47,9-10. E vorba despre acel celebru episod al 
apei care izvorăşte din partea dreaptă a Templului şi se varsă în Marea Moartă, dând viață 
apelor sărate. In acea eră escatologică, pe malurile Mării Moarte vor fi multi pescari, iar 
mrejele lor vor fi pline de peşti. 

1 A fi pescar de oameni ar putea însemna: a salva persoane, a le readuce la viață. Filo- 
zoful Diogene Laertius, 2.67: „Dacă un pescar riscă să se ude pentru a prinde un peşte, nu 
ar trebui să facă la fel pentru a prinde un om?” 

1 De obicei, se pescuia noaptea cu mrejele mari, iar ziua ele se puneau la punct (ziua se 
pescuia cu mreje mici). 

1.2.3. Răspunsul: a lăsa ceva pentru a urma 


Răspunsul dat de Simon, Andrei, Iacob şi Ioan (sunt chemaţi fiecare pe 
nume) este prompt, fără vreo obiectie: nu spun nici măcar un cuvânt. Pur 
şi simplu, lasă toate şi îl urmează pe Isus”. Oare de ce? Probabil este o reac- 
tie normală în fata prezenţei irezistibile a lui Dumnezeu. O altă observaţie 
se referă la faptul că discipolii nu sunt chemați să învețe ceva, ci să urmeze. 
Răspunsul lor are valoare de exemplu în Evanghelia după sfântul Marcu: 
în acest mod trebuie să răspundă fiecare. De aceea, în prim-plan nu e nea- 
părat faptul istoric, ci mesajul pe care Marcu intenționează să îl dea comu- 
nitátii sale. Aşadar, ucenicia implică un răspuns hotărât: a lăsa toate şi a-l 
urma pe Cristos. E vorba despre o decizie liberă, abandonarea unui tip de 
viață ce aparține de acum trecutului. 

Cei patru chemaţi, care formează deja o comunitate fondată de Isus, 
lasă în urma lor ceea ce, în acel mediu, era considerat important pentru ca 
cineva să aibă succes. Ei lasă mrejele, barca, zilierii şi pe tatăl lor. Trebuie 
subliniată ordinea în crescendo a lucrurilor lăsate: mai întâi, instrumentele 
de muncă (mrejele! şi barca), apoi, mediul de muncă, raporturile sociale 
(zilierii), iar la final, este părăsit tatăl, simbol al raporturilor afective şi figura 
supremă în contextul familiei patriarhale. El era cel ce deţinea autoritatea 
şi reprezenta unitatea familiei, precum şi siguranța muncii. De aceea, tatăl 
este mult mai important decât barca sau mrejele". 

Astfel, lucrurile necesare pentru subzistență devin secundare. Unica 
realitate importantă, decisivă, este a-l urma pe Isus”. Cei chemaţi aşadar, 
abandonează profesia (nu erau pescari sportivi, ci asta era meseria lor) şi 


12 Ucenicii ştiau ceva despre Isus? Nu era mai potrivit să fi fost o apariţie publică a lui 
Isus, o predică în urma căreia unii să adere la doctrina sa? O explicație ar putea fi inspira- 
rea din chemarea lui Elizeu (şi acolo Ilie apare deodată). O altă explicaţie: cei patru ucenici 
au o poziţie specială în grupul celor 12; încă de la început ei asistă la tot ceea ce spune şi 
face Isus. Probabil, în tradiția primară, existau urme ale faptului că cei chemaţi cunoşteau 
ceva despre Isus şi învățătura sa. 

33 Era vorba despre o mreajá cu formă rotundă, pe care pescarul o arunca de la mal sau 
stând în apă până la genunchi. Existau şi mreje de dimensiuni mai mari, care se foloseau 
pentru pescuitul nocturn. 

14 Şi Elizeu lăsase toate: meseria, munca; mai mult, oferă spre jertfire bunurile sale: 
jertfeşte boii, iar jugul este folosit ca lemn de foc (cf. 1 Rg 19,21). 

15 Cf. L. pr PLNTO, „Seguitemi, vi faro diventare pescatori de uomini!”, PSV 2 (1980), 101: 
,Ei sunt de acum fárá rádácini, fárá trecut, prezent sau viitor. Nu mai au nici un tatá care 
să îi insereze pe linia trupului şi a sângelui şi, astfel, să facă parte dintr-o familie în care să 
îşi găsească identitatea proprie. Nici măcar o meserie care să le ofere mândria de «a face» 
şi să le garanteze un viitor şi o poziţie socială. Nu mai pot răspunde la întrebarea «cine 
sunt?» privind la ceea ce ei produc si la statutul pe care alții trebuie să li-l recunoască. Sunt 
oameni care par să nu se fi născut vreodată, cuprinşi în neant... Însă tocmai în acea experi- 
entá a despuierii are loc exodul prin care ies din ei înşişi pentru a-l urma pe Isus”. 

pe tatál lor. Cu alte cuvinte, párásesc lumea ín care tráiau. Petru va spune 
ceva mai târziu: „lată, noi am părăsit toate şi te-am urmat!” (10,28; cf. 
Mt 19,27-29) În fata lor se află doar o promisiune. Aşa cum Abraham ieşise 
din tara sa încrezându-se în făgăduință divină, la fel procedează şi cei patru 
discipoli. Acceptă să iasă din lumea lor încrezându-se doar în cuvântul lui 
Isus şi îndreptându-se către necunoscut. Lasă toate şi îl urmează în mod 
necondiționat pe Cristos. 

În concluzie, apare un grup de patru oameni care încredințează persoana 
şi viitorul lor cuvântului lui Isus. Ei îl urmează pe cale arătând că timpul 
s-a împlinit şi împărăția lui Dumnezeu este aproape (ies şi se înscriu pe 
calea libertăţii, a dreptăţii, a iubirii şi a vieţii). În mod semnificativ, para- 
graful următor începe cu cuvintele: „şi au intrat în Cafarnaum”. Isus nu 
mai este singur, ci este însoțit de cei patru ucenici hotărâți să îl urmeze. 


1.3. Moment de actualizare: chemarea ucenicului astăzi 


Elementele fundamentale specifice chemării ar putea fi sintetizate în 
trei puncte: 1) mişcarea; 2) iniţiativa exclusivă a lui Isus şi 3) răspunsul. 


1.3.1. Mişcarea 


În ceea se priveşte acest aspect, iese în evidenţă faptul că Isus se mişcă 
în mod continuu: trece de-a lungul țărmului mării, merge puțin mai departe, 
iese din nou etc. Dacă Isus este într-o continuă mişcare, prin antiteză, cei 
chemaţi sunt inerti: Levi e aşezat la postul lui de vames; fiii lui Zebedeu 
stau în barcă: Simon şi Andrei stau pe malul mării. 

Pe baza acestor observaţii, rezultă că esența chemării adresate de Isus 
viitorilor discipoli constă în invitația de a intra în mişcarea sa, de a merge 
cu el. Cu alte cuvinte, îi invită pe viitorii ucenici să iasă din lumea lor sta- 
bilă şi să pornească la drum urmând paşii lui Isus. Acesta este un element 
caracteristic, nu doar al chemării din partea lui Isus, ci al oricărei chemări 
biblice, începând de la chemarea primară a lui Abraham. Şi lui i-au fost 
adresate cuvintele: „leşi şi mergi!” Chemarea lui Isus este neaşteptată, 
surprinzătoare, în timp ce noi suntem cufundati în iureşul vieții cotidiene. 

Orice chemare debutează cu ruptura stării de inerție, pentru a putea 
porni la drum către ceva necunoscut, unica busolă fiind urmele sau paşii 
Domnului, voința sa, care într-o formă sau alta va fi revelată. Văzută din 
această perspectivă, chemarea este o experiență individuală care se inspiră 
din ceea ce odinioară trăise poporul ales. Este vorba despre ieşirea din 
Egipt, un exod din situaţia de stabilitate, din acea siguranță, care, în ciuda 
incomoditátilor şi a fragilitátii, pe multi îi mulțumea. 

Analogia cu exodul poate fi continuatá. La fel ca experienta tráitá de 
Israel, şi pentru cei chemați pot sosi momente în care stabilitatea lor fra- 
gilă va părea mai bună decât viitorul incert al țării promise. O reacţie jus- 
tificabilă din punct de vedere omenesc, însă contrară chemării. Tocmai de 
aceea, cei chemați, încă de la început, trebuie să îşi dea seama că acceptând 
chemarea ei se decid pentru mişcare, pentru schimbare (nu doar cea initi- 
ală), pentru un proces constant de transformare care va dura toată viața. 
În sfera fizică vor fi mereu locuri noi de slujire, noi misiuni, persoane noi 
împreună cu care vom trăi şi munci. Însă marea schimbare trebuie să aibă 
loc în viața noastră spirituală. Şi în acest sector există pericolul unei oare- 
care stabilitáti, în sensul creării unei imagini comode a unui Dumnezeu 
care nu ne mai cere nimic, nu ne mai provoacă şi ne permite să ducem o 
viață prea liniştită şi pacifică. De aceea, şi în viața noastră spirituală, ar 
trebui să fim convinşi că Domnul nu este un Dumnezeu al obisnuintelor, ci 
Dumnezeul exodului. Un exod care aduce cu sine riscuri şi lucruri incomode 
(chiar crucea), însă ne conduce la o trăire din ce în ce mai profundă cu Cel 
care se află înaintea noastră pe cale. 


1.3.2. Iniţiativa exclusivă a Domnului 


Unica persoană care acționează în textul nostru este Domnul: el este cel 
care se mişcă, vede şi vorbeşte. Viitorii discipoli nu fac altceva decât să reac- 
tioneze, inițiativa îi aparține în mod exclusiv lui Isus. Faptul că inițiativa 
îi aparține în mod total lui Isus ne spune că viața noastră este doar accep- 
tarea cuvântului adresat, este un răspuns, nimic mai mult. 

Mai există un aspect care merită să fie subliniat. Iniţiativa îi aparține 
Domnului, ea nefiind condiționată de vreun anumit nivel moral sau inte- 
lectual al celor pe care îi alege. Textul accentuează aceste aspecte: viitoarele 
coloane ale Bisericii erau pescari, oameni care nu aveau nimic de-a face cu 
misiunea de capi spirituali ai poporului lui Dumnezeu, erau nepregátiti 
pentru viitoarea misiune. Chemarea, în viziunea lui Marcu, nu depinde, 
aşadar, de intelect, de morala candidaţilor. După aceea, se vor cere şi una 
şi cealaltă, însă, la început, chemarea este deschisă către toti, nimeni nu 
este exclus. Observatia respectivă contine o lecţie de umilință si recunoş- 
tintá. Nimeni nu ar trebui să îşi imagineze că a fost ales pentru că Domnul 
a văzut în el calităţi extraordinare, care l-au atras pe el să ne aleagă pe noi 
şi pe alții nu. În schimb, aşa cum ne-a ales pe noi, putea să aleagă pe oricare 
altul. Ne-a ales pentru că în puterea sa el poate să facă să existe ceea ce nu 
există, cum afirma Paul în Scrisoarea către Romani: „Dumnezeu care 
cheamă este Dumnezeu care dă viață celor morti şi cheamă la existență 
lucrurile care încă nu există” (Rom 4, 17 ). În 1Cor 1 „26-29: „Fraţilor, cugetati 

la chemarea voastrá: nu multi sunt intelepti dupá trup, nu sunt multi puter- 
nici, nu sunt multi de neam ales, insá Dumnezeu a ales cele nebune ale 
lumii ca să îi facă de ruşine pe cei intelepti..." 

Chemarea! noastră ar trebui să ne amintească un adevăr pe care sun- 
tem tentaţi să îl uităm deseori: Dumnezeu îi alege pe unii pentru a-i aşeza 
în slujba sa, nu pentru că erau merituosi, capabili şi demni. Tocmai faptul 
de a fi aleşi, prin har deoarece îi iubeşte, aceasta îi face să merite iubirea şi 
să devină potriviti misiunii care le este încredințată. Toate le-am primit în 
mod gratuit, aşa că nu rămâne decât să arătăm umilinţă şi recunoştinţă. 

O ulterioară adnotare. În majoritatea religiilor, omul îl caută pe Dum- 
nezeu. În creştinism, în schimb, Dumnezeu îl caută pe om. Propunerea sa 
este directă şi personală: el însuşi, din iniţiativa iubirii sale, îmi cere să îl 
urmez. lar răspunsul dat trebuie să fie, la rândul sáu, direct şi personal. 

S-au scris multe cărți despre „esenţa creştinismului”. Marcu realizează 
o sinteză în două cuvinte: „Urmează-mă”!, urmarea fiind ceva personal, 
dinamic, pe urmele Maestrului. Întreaga evanghelie îl arată pe Isus care 
umblă, iar discipolul trebuie să îi urmeze paşii. Iar Isus nu e doar model de 
imitat sau unul care deschide calea, ci este şi tovarăş de călătorie. 


1.3.3. Ráspuns-credintá 


În fragment se pot observa elementele credinţei. Credinţa implică o acti- 
vare a tuturor facultăților noastre senzoriale, intelectuale şi morale. Isus 
trece în căutarea noastră, ne vede şi ne cheamă; noi vedem, ascultăm, inte- 
legem chemarea şi răspundem lăsând toate şi mergând pe urmele sale. 
Credinţa creştină este de fapt urmarea Domnului, e o pereche de picioare 
pentru a-l urma pe Isus, deoarece am fost cuceriti de el, iubirea absolută 
care valorează mai mult decât orice. 

Mai apoi, întrebarea sa şi răspunsul nostru sunt cele două elemente 
constitutive ale credinței, amândouă nemijlocite şi de nedelegat. Nimeni 
nu poate fi chemat în locul meu şi nimeni nu poate răspunde în locul meu. 
Alţii pot ajuta, pot fi mijlocitori; însă credința este pusă în joc fără interme- 
diari, doar raportul direct dintre mine şi el. De aceea, e necesar să ne ferim 
de un creştinism ca ideologie, acesta e un atac împotriva credinței. Credința 
nu constă în a crede că există un Dumnezeu, ci în raportul pe care îl stabi- 
lesc cu Isus, Domnul meu. Credinţa este o relaţie concretă cu el, o aparte- 
nentá reciprocă de iubire”. 


16 Ce fel de chemare astăzi? Chemare la decizie, hotărâre, în ciuda rutinei şi a obişnuin- 
tei. Apoi, chemare la curaj pentru a învinge ideile la modă, adaptarea la stilul de viață lumesc. 
V Cf. S. Fausti, Ricorda e racconta il vangelo, Ancora, Milano 1998, 38. 

2. Mc 3,13-19: Constituirea grupului apostolic - MISIUNEA 


Relatarea are urmátoarele etape: a) chemarea si ráspunsul (v. 13); b) 
constituirea celor 12, impunerea numelui de apostoli si explicarea scopului 
chemárii (v. 14-15); c) lista celor 12 apostoli (v. 16-19). Prima chemare a 
fost fácutá pentru ca ucenicii sá il urmeze; a doua propune un salt calita- 
tiv: să fie împreună cu Isus, în raport de prietenie cu El. 


2.1. Interpretarea textului 
2.1.1.Chemarea pe munte 


Isus se separă de locul in care stătea înconjurat de mulțimi şi de ucenici 
şi urcă pe munte. Aluzia la munte?? nu vrea să indice aici un anumit mun- 
te; adnotarea scenografică are de fapt o semnificaţie teologică: muntele 
este un loc al separării de oameni, al apropierii de Dumnezeu (în alte texte 
din Marcu, muntele este un loc retras, ideal pentru rugăciune —- 6,46; sau 
cadru pentru o teofanie rezervată doar unor ucenici — 9,2.9). Muntele 
aminteşte de revelaţie şi de alianță (Muntele Sinai, unde Dumnezeu dáru- 
ieşte Legea, Ex 19,3 ş.u.). În acest context, 3,13-19, muntele este locul de 
unde Isus domneşte şi în mod suveran îi cheamă pe cei pe care îi vrea (tot pe 
un munte, Golgota, va fi şi răstignirea). 

În distantarea sa de zgomotul lumii (separarea de alții şi urcarea pe 
munte conferă autoritate la ceea ce urmează să se întâmple) pentru a se 
putea adresa direct lui Dumnezeu, Isus îi ia la sine pe cei pe care îi voia. 
Chemându-i la sine şi separându-i de mulțimi (de fapt, ei ies din mulțime 
şi fac un pas în față), Isus constituie auditoriul său permanent cu care sta- 
bileşte o legătură profundă. 

Verbul „a chema” exprimă un raport de superioritate şi de dependență 
între subiect şi obiect: Isus îi cheamă pe cei 12 în calitate de Domn al lor, 
cu autoritate. 

Precizarea „cei pe care el îi voia” completează şi specifică această che- 
mare (de subliniat faptul că nu se vorbeşte despre calitățile celor chemați). 
Cu o anumită emfază, se spune că cei chemaţi au fost voiti şi aleşi de Isus 
în mod personal (verbul „a vrea” corespunde unui verb ebraic care înseamnă 
„a tine la cineva”, „a avea o înclinaţie către cineva”; pare să fie un act de 
afecțiune, o preferință a inimii către aceste persoane; au fost chemaţi pen- 
tru cá au fost iubiţi). Iar imperfectul (care indică o acțiune continuă) arată 
voința durabilă, menţinută pentru un timp îndelungat. Este vorba despre 
un act suveran şi autoritar, însă nu este unul improvizat. Iniţiativa perso- 
nală a lui Isus face parte dintr-un plan meditat şi pregătit din timp. 


18 Marea, muntele şi pustiul sunt locuri ale activităţii lui Isus care amintesc de exod. 

Marcu punctualizeazá apoi răspunsul celor chemați: „şi au mers la el”: 
nu se spune că s-au supus şi au acceptat invitaţia, ci, simplu, „au mers la 
el”; Marcu foloseşte un limbaj simplu şi concret. Mai apoi, pune în evidenţă, 
pentru a patra oară de la începutul evangheliei (1,18.20; 2,14), atitudinea 
pozitivă a interlocutorilor în faţa inițiativei lui Isus. În acelaşi timp, se 
subliniază şi eficacitatea extraordinară a cuvintelor lui Isus care realizează 
ceea ce spun. 

Expresia „şi au mers la el” în greacă nu arată doar mişcarea către Isus, 
ci şi separarea celor chemaţi de mulțime (ei se despart de locul în care se 
aflau, cf. „aperchomai”). Această separare poate fi înțeleasă şi pe plan sim- 
bolic: ea se concretizează în schimbarea mentalitátii şi a vieţii. lar apropi- 
erea de Isus este un alt semn al urmării Învăţătorului, cel care devine 
pentru ei punctul suprem de referință. 


2.1.2. Instituirea celor 12 şi finalitátile grupului (v. 14-15) 


După răspunsul celor 12, Marcu inserează unele dispoziţii de bază care 
revelează competenţa şi autoritatea lor. 

Prima decizie priveşte numărul destinatarilor: „şi a făcut 12”. Verbul 
„poieo” („a făcut — a constituit”) prezintă gestul lui Isus în globalitatea sa. 
Acest verb concretizează ulterior efortul de a-i face să devină „pescari de 
oameni”. Folosirea verbului descrie actul voinței suverane a lui Isus, ținând 
cont că în LXX acesta este legat de multe ori de Dumnezeu şi are caracteris- 
tica instituirii (Yhwh a creat poporul său; însă referința mai frecventă este 
la actul constituirii de preoți sau de alte slujiri, cf. 1Sam 12,6; 1Rg 12,31). 

Expresia „a face 121%”, fără articol, se referă la actul initial al constitui- 
rii celor 12: e vorba despre începutul existenței unui grup specific şi deose- 
bit de ceilalți ucenici. Textul nu indică în mod explicit o relaţie între cei 12 
şi cele 12 triburi ale lui Israel, cum se întâmplă în Mt 19,28 şi Lc 22,30.45. 
De aceea, centrul de greutate al acțiunii de „a face 12” în Marcu pare să fie 
dependent mai mult de persoana şi autoritatea lui Isus, decât de aluziile 
veterotestamentare. Totuşi, trebuie luată în calcul şi ideea poporului lui 
Dumnezeu cu cele 12 triburi (cei 12 apostoli sunt coloanele şi temeliile 
edificiului spiritual al Bisericii). 

În continuare, Marcu propune cea de-a doua decizie a lui Isus: conferi- 
rea numelui de „apostoli”. Textul pare că ar vrea să descrie misiunea vii- 
toare a întregului grup şi să arate puterea pe care o are Isus asupra celor 
chemaţi, cărora le dă un nume nou, nume ce exprimă apartenența totală la 
el (cf. 6,7.12). Verbul „i-a numit”, relationat cu „a făcut”, descrie globalitatea 
actului lui Isus, care, în virtutea autorităţii sale, îi leagă pe ei de propria 


7? Numărul 12 poate fi un simbol al poporului lui Dumnezeu. 

persoană în vederea misiunii şi îi face să existe ca tovarăşi ai săi şi mesa- 
geri cu puteri depline. 

Marcu descrie a treia decizie a lui Isus care se referă la misiunea apos- 
tolilor: „pentru ca să fie cu el” (14c), acesta fiind în realitate primul scop al 
intervenţiei sale. Propoziția, introdusă de „pentru ca să” cu sens de finali- 
tate, pune în evidență intenţia lui Isus de a avea cu cei 12 o împărtăşire- 
comuniune totală şi permanentă. Chemati in mod solemn ca grup, ei sunt 
invitati să trăiască împreună cu el, să il însoțească în misiunea sa (3,14-6,6; 
6,6b-8,26) şi, în consecinţă, să aibă un raport strâns şi între ei. În Marcu, 
expresia „să fie cu el” (4,36; 5,18; 14,67) are semnificaţia de comuniune cu 
Isus şi întăreşte sensul de apartenenţă la el” (de fapt, ei trebuie să fie depen- 
denti de Isus, iar acesta este un semn de maturitate!). 

Forţa conjunctivului prezent „pentru ca să fie cu el” exprimă voinţa lui 
Isus să îi aibă cu sine. Rămânând uniţi cu el, cei 12 pot să fie mai apoi tri- 
misi ca mesageri ai săi (6,7.12). Prin urmare, a fi constituiți tovarăşi ai lui 
Isus înseamnă că numai în el poate fi punctul principal de referință; în 
acelaşi timp, se justifică şi faptul de a sta împreună cu ceilalți. Centrul vital 
al discipolatului creştin şi izvorul puterii sale se află, aşadar, în raportul 
personal cu Învățătorul (a fi cu el înseamnă şi a-l urma pe calea crucii). 
Aspectul cel mai semnificativ pentru Marcu este următorul: discipolii sunt 
tovarăşi ai lui Isus şi trăiesc în prezența sa într-un raport strâns cu el şi 
într-un proces de formare permanentă. 

Cel de-al doilea scop al chemării este: „pentru ca să fie trimişi să predice 
şi să aibă puterea de a alunga diavolii”, specificând astfel şi ce înseamnă a 
fi apostol (6,7.12 ş.u.). Faţă de imperativul initial „veniți după mine şi vă 
voi face pescari” (1,17), această descriere a activității apostolice este expli- 
citată şi arată intenţia lui Isus de a-i face într-adevăr pescari de oameni; 
astfel, ei sunt părtaşi la misiunea de a proclama Vestea cea Bună şi le este 
oferită puterea de a alunga diavoli, favorizând în acest fel instaurarea împă- 
rátiei lui Dumnezeu (alungarea diavolilor era semn al înlocuirii stăpânirii 
Celui Rău cu stăpânirea Domnului). 

Cei 12, împreună cu condiţia esenţială a comuniunii vitale cu Isus în 
calitate de tovarăşi, primesc şi însărcinarea de a acţiona ca reprezentanţi 
ai săi. De acum înainte, ei vor trăi în comuniune intimă cu Isus, cu funcția 
de vestitori stabili ai Evangheliei?! şi cu capacitatea juridică de a acționa 


2 În Mc 14,67, o femeie i se adresează lui Petru „Şi tu erai cu Isus Nazarineanul”. Ast- 
fel, demasca ucenicul, cel ce era cu Isus. Renegarea din partea lui Petru e gravă, deoarece 
se leapădă de alegerea sa, a fost ales să stea cu Învățătorul; acum uită de prietenia şi viața 
petrecută împreună cu el. 

21 Nu se vorbeşte despre conţinutul predicării, ci se pune accent doar pe activitatea de a 
predica. 

asupra diavolilor (putere inteleasá nu neapárat in sens fizic, ci in sens de 
autoritate pe care le-o participá Isus; prin ea ei pot lupta cu fortele ráului 
şi pot prelungi instaurarea împărăției). Faţă de chemarea inițială (1,17), 
metafora „vă voi face pescari de oameni” (1,17) se dezvoltă în cadrul rela- 
tării printr-un plan specific şi un program concret (cf. 1,16-20; 3,14-15; 
6,7.12-13). Cei 12 vor avea de îndeplinit un parcurs formativ lung împreună 
cu Isus, înainte de a fi trimişi să „pescuiască”; totuşi rămâne clar că ei sunt 
cei ce vor putea transmite după înviere experiențele apostolice trăite în 
comuniune cu Isus. 


2.1.3. Lista celor 12 nume (v. 16-19) 


Compoziţia listei, ordinea în care se succed numele şi adăugirile făcute 
la unele nume sunt deosebit de interesante. Aşa cum este recunoscut, lis- 
tele din Matei şi Luca nu concordă pe deplin cu cea din Marcu, acestea 
având amprente personale. 

Nu numai că Marcu îl aşază pe Simon (la fel precum ceilalți evanghe- 
lişti) în capul listei, nu numai că pune în evidență (mai mult decât alti 
evanghelişti) adăugarea simbolică a numelui ,,Petru"?, dar îl separă pe 
acest ucenic de fratele său Andrei şi îl leagă în mod curios de cei doi fii ai 
lui Zebedeu, Iacob şi Ioan. Aceştia trei vor fi după aceea martori privilegi- 
ati la unele evenimente: învierea fiicei lui Iair (5,37); schimbarea la față 
(9,2) şi agonia din Grădina Măslinilor (14,33). Dacă se reflectează asupra 
legăturii care tine unite aceste evenimente, ne putem da seama că prin 
aceasta cei trei discipoli sunt antrenați pentru a fi capabili să perceapă 
într-un chip mai special misterul persoanei lui Isus şi dumnezeirea ascunsă 
în el, în ciuda acțiunii sale pământeşti; de asemenea, să înțeleagă calea 
care trece prin cruce, pentru a putea face cunoscute toate acestea comuni- 
tátii creştine viitoare (cei trei par să fie separati de grupul celor 12: lor li se 
schimbă numele; ei iau parte la evenimentele principale ale revelării lui 
Isus; în Gal 2,9, ei sunt stâlpii Bisericii de la Ierusalim). Doar Marcu spune 
în acest pasaj că Isus îi numeşte pe cei doi fii ai lui Zebedeu „fiii tunetului”%, 
o expresie greu de lămurit cu certitudine (numele vine din aramaică; pro- 
babil, cei doi ucenici nu erau cunoscuți comunităţii lui Marcu). Probabil, 
numele nu se referă neapărat la caracterul lor impetuos (cf. Le 9,54), ci 
contine, ca şi în cazul lui Petru (piatra), o profeție: ei vor fi expuşi la încercă- 


22 Numele în VT, în limbajul biblic, exprimă identitatea însăşi a persoanei, identitate 
care se manifestă altora. Doar Dumnezeu poate schimba numele, iar numele schimbat este 
ca un nou început, o altă naştere, o nouă identitate şi o nouă misiune. 

?3 Printre explicaţii: a) temperamentul lor impetuos; b) glasul lui Dumnezeu care vor- 
beşte prin ei; c) mod de gândire zelot. 

rile escatologice, vor fi făcuți părtaşi la botezul morții Domnului (10,38-40). 
Tovarăşii lui vor trebui să susțină luptele şi prigoanele erei escatologice. 

După aceşti ucenici desemnaţi cu denumiri speciale, urmează numele 
celorlalți?! (faptul că sunt prezentate numele ar putea fi reflexul unei che- 
mări pe nume din partea lui Isus), iar la final Iuda Iscarioteanul (iscariot: 
sicar sau omul perfidiei; altă explicaţie - „ish Kerioth": om din Kerioth), cu 
adnotarea cutremurátoare care circula in toate evangheliile si in Biserica 
primară, „cel care mai apoi l-a trădat” („paradidomi”: l-a predat). Această 
expresie are în teologia Fiului omului, care e dezvoltată mai mult în Evan- 
ghelia după sfântul Marcu, un accent destul de grav. Rămâne un mister 
faptul că el a făcut parte din acest cerc de 12 apostoli aleşi de dinainte de 
Isus însuşi (14,18: „unul dintre voi mă va trăda”). Discipolatul este o initi- 
ativă a lui Isus prin excelență (iubirea lui Dumnezeu este fidelă şi imutabilă, 
omul este schimbător). Chemarea reprezintă actul totalei sale stăpâniri, 
care nu e condiționată de vreun statut special? al posibililor candidati si 
nu depinde de persoana celui chemat; totuşi, răspunsul la chemare se află 
la mâna libertăţii omului, de aceea, eşecul este posibil. 

Marcu pune în prim-plan constituirea grupului de apostoli (nu descrie 
apoi trimiterea în misiune, cum o face Matei). Constituirea are două sco- 
puri: ca ei să stea împreună cu Isus şi apoi să fie trimişi în misiune. 


2.2. Moment actualizator: misiunea ucenicului de azi 


În textele despre chemare menţionate, este evident că iniţiativa îi apar- 
tine în mod unic lui Isus. Textul din Mc 3,13 ş.u. scoate în evidenţă cu tărie 
acest aspect. Marcu îl subliniază mai întâi prin indicatia „el însuşi i-a voit”, 
punând accentul pe voința lui Isus si pe actul totalei sale libertăți. Mai 
apoi, verbul utilizat de Marcu, în comparaţie cu alte verbe potrivite pentru 
a exprima actul voinței, are un sens apropiat de ideea de „capriciu”, de 
alegere arbitrară. S-ar putea vorbi astfel despre chemarea-misiune ca des- 
pre un capriciu al divinității, cu condiţia să nu se uite acest lucru: caprici- 
ile lui Dumnezeu sunt întotdeauna în orizontul iubirii. 


2.2.1. Elementele misiunii 


Un aspect specific textului lui Marcu este elaborarea detaliată a datoriilor 
celui chemat. Până acum, toate se puteau reduce la o poruncă: „Urmează-mă!” 
Acest „urmează-mă” în instituirea celor 12 constă din trei acțiuni precise. 
Într-adevăr, constituie doisprezece: 


2 De amintit: Iacob al lui Alfeu; Simon Cananeul (aram. ,qanayya": entuziast, fanatic); 
Filip (iubitor de cai) etc. 
2% Cf. 1Cor 1,28. 

— ca să stea cu el (dimensiunea credinţei ca raport personal cu Isus); 

- ca să îi trimită (dimensiunea acțiunii) să predice; 

— şi ca să aibă puterea de a scoate diavoli. 

Aceste trei elemente indică scopul chemării celor 12 şi sunt, într-un 
oarecare fel, descrierea misiunii. În mod spontan, noi credem că au fost 
trimişi pentru a predica şi a face miracole, dar primul punct din program 
este următorul: a constituit 12 ca să stea împreună cu el. Adesea, se discută, 
referitor la viața creştină in general şi la cea religioasă în particular, despre 
opoziția sau alternativa între contemplare sau activitate, rugăciune sau 
apostolat, şi se sugerează că ar fi concurenţă sau rivalitate între cele două. 
Marcu nu acceptă o asemenea opoziție. A fi împreună cu Isus este primul 
punct al misiunii. Mai mult, a sta cu el e indicat nu doar drept condiţie 
pentru succesul misiunii, ci ca misiune în ea însăşi; ar putea fi şi scop prin- 
cipal al misiunii, pentru că se află pe locul întâi pe listă. Unirea cu Isus este 
cauza, scopul şi mijlocul misiunii. A sta împreună cu Isus este primul punct 
al apostolatului nostru (nimeni nu oferă ceea ce nu are!) şi numai după 
aceea vin şi celelalte: a predica şi a exorciza. 

Referitor la aceste două din urmă aspecte, trebuie notat un detaliu impor- 
tant: unicul lucru pe care l-a făcut Isus până în acel moment în Marcu a 
fost: predicarea şi alungarea diavolilor, nimic altceva. Astfel, toate cele trei 
scopuri ale misiunii se reduc la unul singur: un raport strâns cu Învăţăto- 
rul care se va face vizibil fie în faptul de a sta în mod fizic cu el, fie in acti- 
unea care va reproduce modul de a acționa al lui Isus (predica şi exorcis- 
mul). Isus trebuie să devină pentru ai săi unicul punct de referință, fie în 
modul de a fi, fie în maniera de a acționa. Aceasta este chemarea lor şi 
aceasta este misiunea lor. 

O altă adnotare: cele două momente (a fi cu Isus şi acțiunea) trebuie să 
rămână amândouă, fără să se confunde unul cu altul. Dacă nu există amân- 
două, apare riscul de a cădea, pe de o parte, într-o credință abstractă, nein- 
trupată, pe de altă parte, poate apărea riscul activismului, al eficienței oarbe 
şi reci. Acesta e un semnal pentru Biserica de azi: fie o credință detaşată de 
problemele reale, fie un activism eficient fără lumina credinței; credința şi 
faptele trebuie să se întrepătrundă. 


2.2.2. „A fi cu Isus” 


O consideraţie în plus despre „a fi cu Isus”: acesta este scopul vieţii şi al 
misiunii noastre, este esenţa fiecărui fiu. A fi discipol înseamnă a fi cu Isus: 
aceasta e identitatea, o unire de viață, de misiune şi de destin. Apoi, e şi un 
remediu împotriva solitudinii, discipolul fiind cu Domnul, cel care îi tine 
companie şi cu care relationeazá. 

Scopul urmării lui Isus este acela de a fi cu el pentru totdeauna (1 Tes 4,17), 
deoarece el este viața mea (Fil 1,21). Cu el, eu sunt de fapt eu însumi, fiu 
iubit al Tatălui care ne iubeşte cu o dragoste unică, deplină şi totală. Creş- 
tinismul, în acest caz, nu este o ideologie: este tovărăşia reală cu Isus, într-un 
raport de la persoană la persoană, implicând toate capacităţile şi simțurile 
noastre; e alegerea de a trăi pentru Isus şi de a trăi aşa cum ela trăit. 

Întâi de toate, „se stă cu el" cu urechile deschise, pentru a asculta cuvân- 
tul său; apoi, cu ochii deschişi pentru a vedea chipul său. Această dorință 
de a-l asculta şi de a-l contempla este credința, care deschide inima noastră 
spre el. Ea se concretizează în lectura Cuvântului şi în rugăciune, în doci- 
litate şi adoratie. 

Mai apoi, se „stă cu el" cu picioarele pentru a-l urma pe el pe aceeaşi 
cale. Această dorință de a umbla aşa cum a umblat el este speranța ce mişcă 
viața noastră, ca să fie la fel ca a lui. Ea ne face să preferám şi să alegem 
ceea ce el a preferat şi a ales, pentru a-i fi mai aproape şi a ne asemăna cât 
mai mult cu el. Această speranţă iubitoare eliberează inima de orice alipire de 
cel rău şi ne determină să iubim din dragoste pentru el sărăcia şi umilința. 

În fine, „se stă cu el” cu mâinile pentru a-l atinge şi pentru a avea comu- 
niune deplină cu el. Această dorință de a-l atinge este iubirea care ne iden- 
tifică cu el şi transformă viaţa noastră într-una ca a lui, făcându-ne să iubim 
şi să actionám ca el. Si, ca să putem sta cu el, el însuşi ne vindecă urechile, 
ochii, mâinile şi picioarele. 

A fi cu el, mai mult decât un punct de sosire, este un permanent punct 
de plecare pentru o urmare cât mai strânsă şi mai fidelă. Sfântul Paul afirma: 
„Eu nu am câştigat încă premiul şi nu am ajuns la desăvârşire, dar mă 
străduiesc să alerg pentru a-l câştiga, deoarece şi eu am fost cucerit de 
Cristos” (Fil 3,12). A fi cu el înseamnă a fi fost cuceriti, îndrăgostiți de el, 
cu dorinţa care face din viața noastră o invocatie unică: „Maranatha, Vino, 
Doamne!” 


Concluzie 


Ajunşi la final, e posibil să desprindem câteva concluzii. În primul rând, 
se poate spune că Biblia îl prezintă pe ucenic drept un chemat. Isus, care 
are inițiativa, îl vede (îl priveşte cu iubire) şi îi adresează chemarea. Această 
chemare este adresată în mediul normal de viață. 

Ucenicul trebuie să răspundă prompt, fără ezitări, fără să pună condiţii. 
De asemenea, trebuie să lase toate în urmă (Fil 3,3-11). 

Referitor la obligaţii, prima datorie a ucenicului este aceea de a-l cunoaşte 
pe Cristos. 

Ín ceea ce priveste misiunea ucenicului, prima activitate a unui discipol 
este aceea de a fi împreună cu Cristos. În primul plan nu e faptul de a sta, 
ci e o chestiune de a fi, aşadar, o problemă de ființă. 

Al doilea element al misiunii este trimiterea pentru a predica şi a da 
mărturie prin fapte. 

Un astfel de discipol îşi dă seama că nu este mai presus decât maestrul 
său şi îl urmează pe Învățător cu fidelitate şi iubire în spiritul radicalitátii. 
În acelaşi timp, trăieşte viața sa sub exigenta convertirii permanente în 
credință şi speranţă. 


